**Poem șoptit**

*EliGlodean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aş locui în ochii tăi, o vreme,

să văd cum munţii încă nasc izvoare;

când o sărută-n taină căprioare

să simt cum iarba-‛nfiorată geme.

În pumnul tău aş locui, o vreme,

de tine să mă simt la sân purtată

precum o mierlă care-a fost vânată

și stă rănită printre crizanteme.

Aş locui în părul tău, o vreme,

s-ascult cum vântul şuieră prin crânguri;

tu, scuturându-ţi tâmplele de gânduri,

să îmi reciţi în şoaptă mici poeme.

Aş locui sub paşii tăi, o vreme,

să-mi poţi reda odihna unui drum,

iar norii grei, bolnavi de-atâta fum,

să îi aduni cu sârg în ninse gheme.

În gândul tău aş locui, o vreme,

să desluşesc ce griji şi dor te-apasă

şi ca pe-un talisman, ce-l porţi şi-acasă,

în suflet te-aş păstra o-ntreagă vreme.